شەفەق نیوز/ وەرپرسیگ کورد لە قەزای خانەقین، ئمڕوو یەکشەممە،
خەوەردا ک ٢٣ ئاوای کورد لە دەورگرد خانەقین دەرچگن و وەشیوەی گەورایگ لە خەڵکەگەیان
 چووڵەو بوین، لەوەر  پەلامار و هەڕەشەیل داعش لە ماوەی دوو ساڵ گوزەیشتە.
ئیبراهیم حەسەن وەرپرس راگەیانن یەکێتی نیشتمانی کوردستان
لە خانەقین ئەرا ئاژانس شەفەق نیوز وت: فرەی ئاوایە کوردەیل لە دەورگرد خانەقین لەوەر
هەڕەشەیل و پەلامارەیل داعش لە دویای ٢٠١٧ چووڵ بوین، و دیاری کرد ک ١٥ ئاوای لە ناوچەی
باوە مەحمودی و عەلیاوە لە دەورگرد خانەقین لە دەس هەڕەشەیل داعش واین، و خەڵک ٨ ئاوای
تر لە کوردەیل  لەوەر مەترسیە ئەمینیەکان وەرەو
ناوچەیلیگ تر چکن.
وتیش: خراوبوین رەوشە ئەمنیەگە لە خانەقین، و لە ڕای گشتی
خوەی لەوەر ئەو بۆشاییەیل ئەمنیە بوی ک پێشمەرگە لە دویای کیشانەوەی لە تەشرین یەکەم
٢٠١٧ هیشتە جی، و داوای زینیکردن و جیوەجیکردن ژوورەیل ئۆپراسیۆنە هاوبەشەکان لە خانەقین
و ئەو ناوچە دابڕیایەکان کرد، و ئاڵشتکردن زانیاریەیل هەواڵگری وهێزەیل هاوبەش وەگورەی
بنەماییلیگ دیاریکریاگ ئەرا کۆتایی هاوردن وە پەلامارەیل و کوشتارە خوینینیەیل ک ئەندامەیل
داعش هەر ماوەی جاریگ جیوەجی کەن.
حەسەن داوا لە دەسەلاتە ئەمنیەکان و لایەنە وەرپرسەیل وە
چارەیلیگ ئەمنی راسییگ ئەرا رەوشەیل خانەقین کرد، دویر لە هەر بنەمایگ سیاسی یا نەتەوەیی
ئەرا نواگردن لە کۆچبردن ئاوایەیلیگ تر و ئەو جیماگەیل خراوە ک وەجی هیلێد.
وەرپرسە کوردەگە،وتیش؛ جیوەجیکردن  مادەی ١٤٠ چارەی گشتکیریگە ئەرا گرفتەیل ناوچە دابڕیایەکان
و چگنیان ئەرا ناو کوردستان لە ئاست سنوور دەوڵەت عراقە نەگ لە دەیشتی ک کوردستان بەشیگە
لە عراق.
